《思陵长公主挽诗》
清代·吴伟业

贵主徽音美，前朝典命光。鸿名垂远近，哀诔著兴亡。

托体皇枝贵，承休圣善祥。母仪惟谨肃，家法在矜庄。

上苑秾桃李，瑶池小凤凰。鸾音青绣屉，鱼笏皂罗囊。

沉燎熏炉细，流苏宝盖香。禊期陪祓水，茧馆助条桑。

绿綟芃兰佩，红螭薤叶璋。锡封需大国，唤仗及回廊。

受册威仪定，传烽羽檄忙。司舆停卤簿，掌瑞彻珩璜。

婺宿明河澹，薇垣太白芒。至尊忧咄咤，仁寿涕彷徨。

郦邑年方幼，琼华齿正芳。艰难愁付托，颠沛惧参商。

文葆怜还戏，胜衣泣未遑。从容咨傅母，倥急询貂珰。

传箭闻严鼓，投签见拊床。内人缝使甲，中旨票支粮。

使者填平朔，将军带护羌。宁无一矢救，足慰两宫望。

盗贼狐篝火，关山蚁溃防。逍遥师逗挠，奔突寇披猖。

牙纛看吹折，梯冲舞莫当。妖氛缠象阙，杀气满陈仓。

天道真蒙昧，君心顾慨慷。割慈全国体，处变重宗潢。

胄子除华绂，家丞具急装。敕须离禁闼，手为换衣裳。

社稷仇宜报，君亲语勿忘。遇人耑退让，慎己旧行藏。

国母摩笄刺，宫娥掩袂伤。他年标信史，同日见高皇。

元主甘从殉，君王入未央。抽刀凌左阖，申脰就干将。

啑血彤闱地，横尸紫御汪。绝吭苏又咽，瞑睫倦微扬。

裹褥移私第，沾胸进勺浆。誓肌封断骨，茹戚吮残创。

死早随诸妹，生犹望二王。股肱羞魏相，肺腑恨周昌。

贼遁仍函谷，兵来岂建康。六军剺面恸，四海遏音丧。

故国新原庙，群臣旧奉常。赗圭陈厌翟，题凑载辒辌。

隧逼贤妃冢，山疑望子冈。衔哀存父老，主祭失元良。

诀绝均抔土，飘零各异方。衣冠嬴博葬，风雨鹡鸰行。

浩劫归空壤，浮生寄渺茫。玉真图下发，申伯劝承筐。

沅浦余尧女，营丘止孟姜。君臣今世代，甥舅即蒸尝。

汤沐乡亭秩，家门殿省郎。凄凉脂粉硙，零落绮罗箱。

宅枕平津巷，街通少府墙。画闲偕妯娌，晓坐向姑嫜。

偶语追铜雀，无聊问柏梁。豫游推插柳，胜迹是梳妆。

菡萏鸳鸯扇，茱萸鹦鹉觞。大庖南膳厂，奇卉北花房。

暖阁葫芦锦，温泉豆蔻汤。雕薪狮首炭，甜食虎睛糖。

壮丽成焦土，榛芜拱白杨。麋游鳷鹊观，苔没斗鸡坊。

荀灌心惆怅，秦休志激昂。崩城身竟殒，填海愿难偿。

命也知奚憾，天乎数不臧。累歔床箦语，即窆寝园傍。

半体先从父，遗骸始见娘。黄泉母子痛，白骨弟兄殇。

夙昔铜驼泣，诸陵石马荒。三年修荇藻，一饭奠嵩邙。

寒食重来路，新阡宿草长。溪田延黍稼，陇笛卧牛羊。

朽壤穿蝼蚁，惊沙起鸹鸧。病樗眠废社，衰苇折寒塘。

列刹皇姑寺，驮经内道场。侍鬟称练行，小像刻沉香。

玉座悬朱帐，金支渡法航。少儿添画烛，保媪伴帷堂。

露湿丹枫冷，星稀青鸟翔。幡旄晨隐隐，铃镊夜将将。

控鹤攀龙驭，骖麟谒帝阊。灵妃歌缥缈，神女笑徜徉。

苦雾迷槐市，雌霓绕建章。归酅思五庙，涉汉泪三湘。

柔福何惭宋，平阳可佐唐。虞洲瞻返日，蒿里叫飞霜。

自古遭兵扰，偏嗟拥树妨。鲁元驰孔亟，芊季负仓黄。

漂泊悲临海，包含耻溧阳。本朝端阃阈，设制胜岩疆。

虞顺惇恭俭，时危植纪纲。英声起北地，雅操迈东乡。

新野坟松直，招祇祠柏苍。薤歌虽惨憺，汗简自辉煌。

谥号千秋定，铭旌百祀彰。秦箫吹断续，楚挽哭沧浪。

作者简介：吴伟业（1609～1672）字骏公，号梅村，别署鹿樵生、灌隐主人、大云道人，世居江苏昆山，祖父始迁江苏太仓，汉族，江苏太仓人，崇祯进士。明末清初著名诗人，与钱谦益、龚鼎孳并称“江左三大家”，又为娄东诗派开创者。长于七言歌行，初学“长庆体”，后自成新吟，后人称之为“梅村体”。